Efter pres fra kritikere gik regeringen med til at kræve, at Forsvarets Efterretningstjeneste (FE) skal indhente en såkaldt dommerkendelse, når tjenesten målrettet vil overvåge danskere i udlandet. Men flere jurister sætter nu spørgsmålstegn ved en række elementer i et nyt lovudkast fra regeringen, som beskriver, under hvilke omstændigheder domstolene kan give FE denne tilladelse.

Jacob Mchangama, der er direktør for den juridiske tænketank Justitia, mener, det er problematisk, at det ifølge lovudkastet ikke bliver muligt at efterprøve de oplysninger fra FE, som tjenesten vurderer danner grundlag for at indlede en målrettet overvågning. Det gælder også for den beskikkede advokat, der skal repræsentere den person, som tjenesten ønsker at overvåge.

»Det giver domstolene og den beskikkede advokat en langt mindre effektiv adgang til at imødegå det mistankegrundlag, som FE baserer en anmodning om overvågning på,« mener Jacob Mchangama.

Professor i strafferet Jørn Vestergaard fra Københavns Universitet er også skeptisk over for konstruktionen: »Det er bestemt ikke betryggende,« siger han.

Tidligere har den offentlige debat om regeringens forslag om at lade FE overvåge danskere i udlandet mestendels været baseret på få linjer i den terrorpakke, som regeringen fremlagde i februar. Men forslaget er altså nu udmøntet i et konkret lovudkast.

Af lovudkastet fremgår også, at den beskikkede advokat for den, der potentielt skal overvåges, ikke får mulighed for at få et eksemplar, en såkaldt genpart, af det materiale, som FE bruger i retten. Advokaten vil udelukkende have ret til at blive ’bekendt’ med materialet i forbindelse med retsmødet. Desuden vil det heller ikke være et krav, at FE skal angive det fulde navn eller et eventuelt telefonnummer på den person, tjenesten ønsker at overvåge. Jacob Mchangama vurderer derfor, at det i nogle tilfælde vil være svært at imødegå FE i retten: »Derfor er det prøvelsesdelen, der i min optik er den største retssikkerhedsmæssige problemstilling (i lovudkastet, red.)«.

Som svar på kritikken oplyser Forsvarsministeriet: »Det materiale, der vil blive fremlagt i retten, vil typisk være meget følsomt, og der gælder derfor helt særlige fortrolighedshensyn.« Ministeriet understreger, at den beskikkede advokat vil få den fornødne tid til forberedelse i forbindelse med retsmødet.